A Bizottság határozata
(2001. január 23.)
a külön határozat hatálya alá még nem tartozó harmadik országokból érkező halászati termékekre vonatkozó egészségügyi bizonyítvány bevezetéséről szóló 95/328/EK határozat módosításáról
(az értesítés a C(2001) 130. számú dokumentummal történt)
(EGT vonatkozású szöveg)
(2001/67/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 97/79/EK irányelvvel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2] és különösen annak 11. cikkére,
mivel:
(1) A legutóbb a 98/739/EK határozattal [3] módosított, a külön határozat hatálya alá még nem tartozó harmadik országokból érkező halászati termékekre vonatkozó egészségügyi bizonyítvány bevezetéséről szóló, 1995. július 25-i 95/328/EK bizottsági határozatot [4] 2000. december 31-éig kell alkalmazni.
(2) A legutóbb a 2001/66/EK határozattal [5] módosított 97/296/EK bizottsági határozat [6] megállapítja azon harmadik országok jegyzékét, amelyekből az emberi fogyasztásra szánt halászati termékek behozatala engedélyezett. E jegyzék II. része azon harmadik országokat tartalmazza, amelyek vonatkozásában eddig külön határozatot még nem hoztak, de amelyek a legutóbb a 2001/4/EK határozattal [7] módosított 95/408/EK [8] tanácsi határozat 2. cikke (2) bekezdése követelményeinek mégis eleget tesznek.
(3) A 95/408/EK határozat szerint az említett jegyzéket 2003. december 31-ig kell alkalmazni. Ezért a bizonyítvány időbeli hatályát módosítani kell, hogy az összhangba kerüljön az ideiglenes jegyzék időbeli hatályával.
(4) A 97/296/EK bizottsági határozat előírja, hogy akvakultúratermékeket csak olyan országokból lehet behozni, amelyek a legutóbb a 2001/31/EK határozattal [9] módosított 2000/159/EK bizottsági határozat [10] jegyzékében szerepelnek, a 95/328/EK határozatban megállapított egészségügyi bizonyítvány mintáját is módosítani kell annak érdekében, hogy szükség esetén abban az akvakultúratermékekre vonatkozó adatokat is fel lehessen tüntetni. Az egészségügyi bizonyítvány mintáját azon bizonyítványokkal is összhangba kell hozni, amelyeket rendszerint az azon harmadik országból behozott halászati termékek behozatala esetén alkalmaznak, amelyekre vonatkozóan már külön határozatot hoztak.
(5) Átmeneti időszakra van szükség, hogy az állat-egészségügyi bizonyítvány mintáját frissíteni lehessen.
(6) Az e határozatban előírt intézkedések összhangban vannak az Állat-egészségügyi Állandó Bizottság véleményével.
ELFOGADTA EZT A HATÁROZATOT:
1. cikk
(1) A 95/328/EK határozat 4. cikkében a "2000. december 31-ig" helyébe a "2003. december 31-ig" lép.
(2) A 95/328/EK határozat melléklete helyébe e határozat mellékletének szövege lép.
2. cikk
Az 1. cikk (2) bekezdése e határozatnak az Európai Közösségek Hivatalos Lapjában való kihirdetését követő 45. napon lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2001. január 23-án.